kardosdrur/scandi-wiki huggingface dataset:
Curling under vinter-OL 2010

Der er to curlingkonkurrencer på OL-programmet – én for herrelandshold og én for kvindelandshold, hver med deltagelse af 10 hold.

Kvalifikation 
VM i curling 2007-2009 tæller som kvalifikationsstævner til OL. Alt efter placeringerne ved VM-turneringerne bliver holdene tildelt olympiske kvalifikationspoint. Et VM-guld giver 14 point, sølv giver 12 point, bronze 10 point, og herefter 9, 8, 7, 6, 5, 4, 3, 2 og 1 point. De ti hold med flest kvalifikationspoint efter VM 2009 kvalificerer sig til OL. Hvis Canada slutter uden for de ti bedste, kvalificerer kun de ni bedste hold sig sammen med Canada, der som værtsland er sikret en plads i begge turneringer.

Hold markeret med grønt er allerede sikret deltagelse ved OL, enten som værtsland eller fordi de er sikre på at slutte blandt de 10 bedste hold. Hold markeret med hvidt er de hold, der i øjeblikket er placereret blandt de ti hold, som kvalificerer sig til OL, men som endnu ikke er sikre på en OL-plads. Rød markering angiver, at holdet i øjeblikket er placeret uden for de 10 hold, som kvalificerer sig til OL.

Det danske dame hold består af:
 Angelina Camilla Jensen, 35 år – skipper
 Madeleine Dupont, 21 år
 Denise Dupont, 24 år
 Camilla Louise Jensen, 26 år
 Ane Håkansson Hansen, 33 år 

Det danske herre hold består af:
 Ulrik Schmidt, 46 år – skipper
 Johnny Frederiksen, 33 år
 Lars Vilandt, 34 år
 Bo Jensen, 32 år
 Mikkel Adrup Poulsen, 24 år

Resultater

Damer

Herrer 

Sportsgrene under vinter-OL 2010
Curling under vinter-OL
Curling i Canada
Svostrup Kirke

Svostrup Kirke er en kirke i Svostrup Sogn i det tidligere Hids Herred, Viborg Amt, nu Silkeborg Kommune. Kirken ligger 250 m vest for Gudenå og Trækstien, på vejen mellem Skanderborg og Viborg og har formodentlig været et naturligt bedested for vejfarende. Kor og skib er opført i romansk tid af granitkvadre over skråkantsokkel.
Murværket er i stor udstrækning omsat, så kun få detaljer er bevaret.

I korgavlen er indsat en kvader med mandshoved, over hovedet ses tre huller. Hullerne kan være udhulninger efter århundreders berøring af et særligt helligt sted i kirkemuren, men huller kan også være beregnet til sprængning af stenen, idet man kom træpløkker i hullerne og hældte vand over, så træet udvidede sig og sprængte stenen, om vinteren kunne man komme vand i hullerne og proppe dem til, når vandet frøs til is, sprængtes stenen. Tårnet er opført i 1788 af kirkeejeren Jean A. Fischer til Allinggård, flere teglsten har en fisk som mærke, muligvis har Fischer haft et teglværk.

I sengotisk tid fik kor og skib indbygget krydshvælv. Korbuen har kragsten med rankeslyng og løve. Over skibets vestdør ses en tympanon med dobbeltløve, den blev fundet på kirkegården i 1906 og opsat på det nuværende sted. Altertavlen er et maleri af Poul Steffensen fra begyndelsen af 1900-tallet. Prædikestolen er fra begyndelsen af 1600-tallet, opgangen er gennem et hul i triumfvæggen.

Den romanske døbefont af granit stammer formodentlig fra 1100-tallet. På kummen ses en figur flankeret af to løver. Den ene løve vender hovedet mod figuren, som holder dens fremstrakte pote. Den anden løve vender bagen til figuren, som holder i dens hale. På kummens anden side, modsat figuren, ses to løver som vender hovedet mod hinanden.

Cirka 200 m sydøst for kirken findes Svostrup Kro.

Eksterne kilder og henvisninger 

 Svostrup Kirke  hos nordenskirker.dk
 Svostrup Kirke hos KortTilKirken.dk

Kirker i Silkeborg Kommune
Kirker i Århus Stift
Kirker i Viborg Amt
Viktor Janukovitj

Viktor Fjodorovitj Janukovitj  (, ; født 9. juli 1950 i Zjukovka, Donetsk oblast) er en ukrainsk politiker for Regionernes Parti. Han blev den 7. februar 2010 valgt som Ukraines fjerde præsident. Han besad embedet fra februar 2010, indtil han blev afsat i februar 2014 i forbindelse med Euromajdan-opstanden i Kyiv i 2014. Han lever i dag i eksil i Rusland og er i Ukraine dømt for højforræderi. 

Janukovitj var i tre perioder premierminister. Mellem 1997 og 2002 var han guvernør i Donetsk oblast i den østlige del af landet. 

Ved Ukraines præsidentvalg i 2004 blev Janukovitj erklæret som officiel vinder af begge de første valgrunder (afholdt 31. oktober og 21. november). Janukovitj blev dog anklaget for valgsvindel, og hans modstander, Viktor Jusjtjenko, nægtede at acceptere valgresultatet. Valgobservatører rapporterede bl.a., at der har været vælgere, som kunne stemme flere gange på Janukovitj, og at der var stemmebokse, hvor stemmerne var våde, når de skulle optælles efter at nogen havde hældt syre ned i stemmeboksen, som fik stemmerne til at være ugyldige. Som følge af dette startede omfattende nationale og internationale protester, som førte til, at der blev afholdt omvalg den 26. december 2004, som oppositionslederen Viktor Jusjtjenko vandt med god margin. Fem dage senere annoncerede Janukovitj sin afgang som premierminister. 

Janukovitj, som har russisk som modersmål, regnes som politisk Ruslandsorienteret, i modsætning til den vestligorienterede Jusjtjenko.

Valget i 2010 

Janukovitj var kandidat til præsidentvalget i Ukraine 2010. I første valgomgang 17. januar fik han 35,3 % af stemmerne og gik videre til anden valgomgang 7. februar. Janukovitj fik i anden valgomgang 49 % af stemmerne, med 45,5 % for Julia Timosjenko. Han blev 25. februar 2010 indsat som Ukraines præsident for perioden 2010 til 2015.

Efter urolighederne i Kyiv 
Janukovitj blev dog afsat som præsident i 2014 efter mange protester, som var resultat af, at Janukovitj havde indgået en samarbejdsaftale med Rusland i stedet for EU. Janukovitj er nu i eksil i Rusland, fordi han er eftersøgt i Ukraine for landsforræderi.

Referencer

Eksterne henvisninger 

 Omtale hos BBC News

Ukraines præsidenter
Ukraines premierministre
Politikere fra Ukraine
Euromajdan
Personer dømt for kriminalitet
Storkors af Æreslegionen
Bilradio

En bilradio eller en autoradio er en radiomodtager, som er beregnet til montering i en bil.

Normalt er bilradioen monteret løst i instrumentbrættet, men der findes også typer, som fremtræder som en integreret del af instrumentbrættet.

Bilradioen tilsluttes til bilens elektriske system ved hjælp af et standardiseret stik, som bilen er født med.

De fleste nye biler leveres i dag med standardmonteret bilradio.

Se også 
 bilstereo

Radio
Radiomodtagere
Moonwalker

Moonwalker, også kendt som Michael Jackson: Moonwalker, er en amerikansk fantasy-musicalfilm udgivet i 1988 af sangeren Michael Jackson.

Filmen blev udgivet i USA den 18. november 1988 og havde præmiere i de danske biografer i december 1988. Historien er fortalt med musik og dans og fyldt med speciel effects der forgår i et fantasy-univers. I nogle af filmens scener er der i stedet for mennesker levende lerfigurer.

I filmen er han venner med de 3 børn Zeke, Sean (Zekes storebror) og pigen Kellie. Han er forfulgt af den sindsyge forbryderkonge og narkohandler ved navn Mr. Big (Joe Pesci). Bigs plan er at alle mennesker i hele verden skal være afhængige af narko og først og fremmest børn. Til at hjælpe sig med at kidnappe børn har han en masse bevæbnede håndlangere.

I stedet for at man følger en hovedperson, er filmen en samling kortfilm omkring Jackson, hvor adskillige af dem er lange musikvideoer fra Jacksons Bad album. Film er navngivet efter hans danseteknik moonwalk, der var en af hans kendetegns moves. Dansetrinets navn blev navngivet af medierne, ikke af Jackson selv, men han valgte selv titlen til filmen. 

En kort biografisk film omkring Jackson, der dækker hans tidlige år fra Jackson 5 indtil Bad World Tour. Dele af de forskellige sange bliver spillet i filmen:

Medvirkende 
 Michael Jackson – Michael Jackson
 Joe Pesci – Frankie "Mr. Big" LiDeo
 Sean Lennon – Sean
 Kellie Parker – Katie
 Brandon Quintin Adams – Unge Michael / Zeke

Eksterne henvisninger 
 
 Search for 'Moonwalker' på Games-db.com.
 Search for 'Moonwalker' på MobyGames videogame database.
 Moonwalker information og billeder 
 Michael Jackson lunar crater ("Moonwalker") 

Amerikanske film fra 1988
Fantasyfilm fra USA
Musicalfilm fra USA
Michael Jackson
Human Nature (sang af Michael Jackson)

Human Nature er en singel udgivet af Michael Jackson, og er den femte af syv singler fra musikalbumet Thriller fra 1982. 

Sangen "Human Nature" er skrevet af Toto-medlemmet Steve Porcaro, med tekst lavet af John Bettis. Sangen nåede nummer syv på Billboard Hot 100, men var ikke et stort international hit som de andre tidligere udgivne singler og blev derfor ikke udgivet udenfor USA.

Følgende er taget fra specialudgaven af Thriller, hvor Quincy Jones snakker i albummets ekstraspor: "Human Nature havde ikke været med i Thriller hvis det ikke havde været for glemsomheden." Da Jackson og Quincy Jones producerede Thriller i 1982 havde de planer om at indspille sangen "Carousel" på albummet da der var plads til en sang til, men Jones ombestemte sig, og ville fjerne "Carousel" fra albummet. Under denne tid sendte Toto Jones to demoer som de tænkte kunne være interessante for Michael. De to første sange på demoen imponerede ikke Jones. Efter disse to prøver glemte Jones at fjerne demoen. Det er i dette øjeblik Jones beskriver det som i specialudgaven af Thriller: "...og pludselig blev der stille, og så hørte jeg; 'why? Why?... da da da da da da da da... why? Why?'." Mens han snakkede om det nævnte Jones at han får gåsehud bare af at snakke om det.

Det var mens han hørte til denne demo, som var skrevet af Steve Porcaro, at Jones bestemte sig for at udskifte "Carousel" med "Human Nature". Derefter kontaktede Jones, John Bettis som skrev teksten.

"Human Nature" har fået flere coverversioner og er blevet samplet af adskillige kunstnere som, Miles Davis, SWV, Nas, Jason Nevins, 2pac og Boyz II Men.

Sange af Michael Jackson
Georg E. Hansen

Georg Emil Hansen (12. maj 1833 i Næstved – 21. december 1891 på Frederiksberg) var en fotograf, der var en af fotografiets pionerer i Danmark i anden halvdel af 1800-tallet.

Livshistorie 
Hans bror N.C. Hansen var portrætmaler og fotograf og begge indgik fra 1867 i firmaet Hansen, Schou & Weller i kompagniskab med Albert Schou og Clemens Weller.

Georg E. Hansen var fra Næstved og lærte kunsten at lave daguerreotypier fra sin fader, foregangsmanden C.C. Hansen, der var begyndt på denne teknik i 1849. I 1854 hjalp han faderen med at etablere et atelier i haven bag Thotts Palæ på Kongens Nytorv. Han havde desuden hjembragt nyt udstyr fra Tyskland.

I 1856 åbnede han sig eget fotografiske atelier, der i begyndelsen lå i Bredgade 22, senere nr. 61 i samme gade og senere i Østergade 54.

Senere blev Hansen kgl. hoffotograf og tog i den egenskab portrætter af kongehusene i Danmark, Storbritannien, Rusland og Grækenland. Særligt visitkort var en succes hos de kongelige, og det anslås, at han solgte omtrent 37.000 portrætkopier af prinsesse Alexandra af Danmark, da hun giftede sig med den fremtidige Edvard 7. af Storbritannien i 1863. Han vandt præmier på verdensudstillingen i London (1862) og en udstilling i Berlin (1865).

H.C. Andersen havde stor interesse for fotografi, og der findes mange optagelser af digteren.

Flere gange poserede han for Georg E. Hansen i tidsrummet 1860 til 1874. I et dagsbogsnotat for 19. juli 1862 skriver Andersen: "Gik til Hansen som photographerede mig; fik 24 Portrætter".

Litteratur 
 Bjørn Ochsner: Fotografer i og fra Danmark til og med år 1920, 1986, 
 Dansk Fotografihistorie, ed. Mette Sandbye. Gyldendal, Copenhagen 2004,

Se også 
 Fotografiets historie i Danmark

Referencer

Eksterne henvisninger 
 

Kongelige hoffotografer fra Danmark
Danskere i 1800-tallet
Personer fra Næstved
Rundsilo (Egernførde)

Rundsiloen i Egernførde blev bygget i en kombination af tysk hjemstavnsstil og ekspressionisme i årene 1931 til 1932 som kornsilo efter tegninger af arkitekten Heinrich Hansen fra Kiel (1881-1955, ikke at forveksle med den danske arkitekt af dette navn). Den runde silo med de trapezformede siloceller og en kapacitet på op til 3500 tons blev frem til 1986 brugt af en foderstoffabrik. Der er nu planer om at finde en ny anvendelse af bygningen. En del af bygningen er allerede omdannet til restaurant.

Bygningen, som blev fredet i 1972, er placeret direkte ved havnen i Egernførdes midtby. Siloen regnes for en af byens vartegn.

Eksterne links 
 Industrimuseum Slesvig

Egernførde
Bygninger, konstruktioner og anlæg i Tyskland
Mads Alstrup

Mads Alstrup (født 1808 i Viborg, død 1876 i Falun) var den første danske portrætfotograf, der havde sit eget atelier. I løbet af 16 år producerede han en stor mængde daguerreotypier både i København og i provinsen, men i 1857 blev han ramt af finansiel nedgang. Han flyttede til Sverige året efter og fortsatte sin virksomhed som portrætfotograf der for resten af livet.

Alstrup var født i Viborg og uddannet guldsmed og begyndte sin virksomhed med en butik i Randers. I sommeren 1842 flyttede han til København og etablerede et atelier bag Herkulespavillonen i Kongens Have. Han havde intet besvær med at finde interesserede kunder.

Mellem 1843 og 1848 var han på rejse rundt i Danmark, hvor han tilbragte dage eller uge i forskellige provinsbyer og tilbød sin tjeneste. Han etablerede sig permanent i København i 1849, hvor han fik atelier i Østergade nær Kongens Nytorv.

Alstrup havde ingen kunstneriske ambitioner, og skabte sig – modsat nogle af sine kunstneriske konkurrenter – en indbringende virksomhed. Han investerede løbende i nyt apparatur, hvorfor kvalitetens af hans arbejde gradvist steg. Man anslår, at hans produktion af daguerreotypier løber op i 33.000 styk.

Han forlod Danmark i 1857 og flyttede til Sverige, hvor han rejste fra by til by ligesom førhen i Danmark. I 1859 var han i Helsingborg og Kristianstad og i 1860 i Gøteborg, hvor han blev et par år. I 1863 praktiserede han i Malmø med G.S. Ekeund. Han døde i Falun i 1876.

Se også 
 Fotografiets historie i Danmark

Referencer 

Fotografer fra Danmark
Personer fra Viborg
Danskere i 1800-tallet
Chan Chu

Chan Chuy (kinesisk: 蟾蜍; pinyin: chánchú; Wade-Giles: ch'an-ch'u), hvilket betydet "tudse" eller "frø", er også kendt som pengefrø og er et populært kinesisk symbol for velstand. Den afbilledes ofte som en oksefrø med røde øjne og udspilede næsebor. Oksefrøen sidder med dens tre ben på traditionelle kinesiske mønter og har også en en mønt i munden. Ifølge Feng Shui skal den kunne drive ondt væk, beskytte velstand og øge indtjening.

Se også 
 Maneki Neko
 Sennin

Eksterne henvisninger 

 Ch’an Chu: The Lucky Money Toad , The Anthropology of Money i Southern California

Feng Shui
Herkulespavillonen

Herkulespavillonen er et tidligere kongeligt lysthus for enden af Kavalergangen i Kongens Have i København. Pavillonen skylder sin nuværende klassicistiske form fra 1773 arkitekten C.F. Harsdorff. I dag fungerer pavillonen som café under navnet Herkules Pavillonen.

Da kong Christian 4. i 1606 anlagde Kongens Have, lod han ikke blot lystslottet Rosenborg opføre, men også en havepavillon, som han kaldte Det Blaae Lysthus. Nøjagtigt som på Rosenborg var der udført skjulte lydkanaler, så kongen og hans gæster kunne høre "usynlig" musik på 1. sal, mens orkesteret sad i etagen nedenunder.

Det Blaae Lysthus blev ombygget til en eremitage i 1671 for Christian 5. I underetagen var der indrettet et køkken med vægge beklædt med hollandske fliser. Her blev bordet dækket og efterfølgende hejst op på 1. sal igennem en lem.

Fra 1710 blev Rosenborg mere eller mindre forladt af kongefamilien. Slottet og haven blev kun lejlighedsvis benyttet, og eremitagen og havens skulpturer forfaldt.

I 1772 gennemgik en kommission kritisk alt havens inventar, der nu var i ringe forfatning. Blandt de få ting, der blev anset for at være værd at gemme, var det gamle lysthus og skulpturen Herkules og Løven, som Frederik 4. havde købt hos den florentinske billedhugger Giovanni Baratta under sit italiensophold 1708-1709.

Arkitekten C.F. Harsdorff var, meget i kontrast til sine samtidige, interesseret i ældre arkitektur. Ofte bevarede han frem for at rive ned, og således også i Kongens Have. Han ombyggede eremitagen og fik Herkulesskulpturen restaureret. Harsdoff lod en dyb, firkantet niche hugge ind i midten af bygningen. Her blev Herkulesskulpturen placeret flankeret af to toscanske søjler. I sidepartierne blev der skabt to nicher, hvori Orpheus og Eurydike, to andre figurer, Frederik 4. havde købt hos Baratta, blev anbragt.

Den nye pavillon husede sidst i 1700-tallet, efter at haven var blevet åbnet for offentligheden, et lille værtshus, og i 1810 fik konditor H.C. Firmenich tilladelse til at servere te, punch og lemonade etc. for havens gæster. Svejtsiske sukkerbagere bagte sukkerkringler, og der var servering og lejlighedsvis underholdning på tagterrassen. Folkelivet i haven fik for alvor et løft i 1840, da de fra Tivoli kendte Georg Carstensen og komponisten H.C. Lumbye trådte til og forestod underholdningen fra pavillonen.

I 1900-tallet har pavillonen rummet beboelse, bl.a. som tjenestebolig. Senere har den været benyttet som depot. I 1999 blev pavillonen indrettet som kulturcafé med café i stueetagen og mulighed for kulturelle aktiviteter på 1. sal.

I anledning af Renæssanceåret 2006 blev pavillonen restaureret i det ydre ved ejeren, det daværende Slots- og Ejendomsstyrelsen (i dag Styrelsen for Slotte & Kulturejendomme). Den har været fredet siden 1918.

Kilder og eksterne henvisninger 
 Beskrivelse af Herkulespavillonen hos Styrelsen for Slotte & Kulturejendomme

Fredede bygninger, konstruktioner og anlæg i Københavns Kommune
Indre By (København)
Nunsploitation

Nunsploitation er en genrebetegnelse for sensationalistisk vinklede fortællinger om nonner, typisk med en provokerende blanding af sex, vold og katolicisme. 

Genren har eksisteret i bogform siden middelalderen, og siden 1970'erne er der særligt i Italien og Japan lavet en lang række nunsploitationfilm. 

Ordet "nunsploitation" er en kombination af de engelske ord "nun" (nonne) og "exploitation" (udnyttelse/spekulation).

Nunsploitationfilm 
 Heksen (1922)
 Djævlene (1971)
 The Sinful Nuns of Saint Valentine (1974)
 Emanuelle i nonneklostret (1977)
 Sacred Flesh (2000)

Litteratur / kilder 
 Steve Fentone: AntiCristo – The Bible of Nasty Nun Sinema & Culture (FAB Press, 2000)
 Nicolas Barbano: Kinky Comics: Kors i røven (Tidens Mand nr. 2, 2001)
 Dennis Rasmussen: Emanuelle i nonneklosteret dvd-booklet (Another World Entertainment, 2008)

Filmgenrer
Kultur
Munke og nonner
Jade (flertydig)

Jade har flere betydninger:
 Jade – en smykkesten
 Afledte betydninger: 1) farven jadegrøn; 2) slangudtryk for en kvindes bryster
 Jade (flod) – flod i Niedersachsen, Tyskland
 Jadebusen – bugt som floden Jade løber ud i
 Jade (kommune) – kommune i Landkreis Wesermarsch, Niedersachsen.
 Jade (navn) – et navn, der især bruges i en engelsksproget sammenhæng, hovedsageligt som for- eller mellemnavn og hovedsageligt til kvinder
Stefan Mappus

Stefan Mappus (født 4. april 1966 i Pforzheim) er en tysk politiker, der fra 10. februar 2010 til 12. maj 2011 var ministerpræsident i Baden-Württemberg, valgt for CDU. Fra 2009 til 2011 var han desuden formand for CDU i Baden-Württemberg.

Mappus blev diplomøkonom fra Universität Hohenheim. Han har bl.a. arbejdet i telekommunikationsdivisionen i Siemens AG i Stuttgart.

Han begyndte sin politiske karriere i 1983 i Junge Union. Efter at have været organisationens lokalformand, blev han i 1996 medlem af landdagen i Baden-Württemberg. Fra 1998 til 2004 var han politisk statssekretær i delstatens miljøministerium.

Referencer

Eksterne henvisninger 

Ministerpræsidenter fra Tyskland
Politikere fra CDU
Personer fra Pforzheim
Ejerslykkeskolen

Ejerslykkeskolen er en folkeskole i Odense med 2-3 spor med klasser fra børnehaveklasser til 9. klasse. Skolen har ca. 550 elever og et personale på ca. 90 ansatte. 

Skolen blev indviet i 1953 som Kragsbjergskolen. Navnet Kragsbjerg stammer fra gården Kragsbjerg, som i dag er et vandrehjem (2018). I 2011 blev den daværende Kragsbjergskole lagt sammen med Korsløkkeskolen, der blev nedlagt. 
Skolen skiftede derefter navn til Ejerslykkeskolen. Navnet Ejerslykke stammer fra gården "Ejerslykke", der var en af de oprindelige 14 gårde i landsbyen Ejby (Korsløkke Sogn).

Det var Birgitte Sonsby, der som skoleleder var leder af sammenlægningen af de to skoler. Birgitte Sonsby blev udnævnt i 2011 udnævnt som Årets Kommunale Leder  for sit arbejde med at lukke en skole og fusionere to skolekulturer til en ny skole. 150 børn og 26 medarbejdere blev flyttet fra Ejbyskolen og fusioneret med naboen. Birgitte Sonsbys erfaring er, at man godt kan sætte de store ledelsesteorier i spil ved en fusion, men at det ofte er de små ting, der har betydning for om fusionen lykkes. "At skifte skole og skulle et nyt sted hen skaber en enorm utryghed startende hos forældre og elever. Og hvis så personalet samtidig er usikre på, om de kan lide det nye sted, og om de vil med, så forplanter det sig, og derfor er det vigtigt at få lavet en fortælling om det nye projekt", siger Birgitte Sonsby. En vigtig ting har også været at holde ti forældremøder med de nye forældre og børn i løbet af fire uger efter beslutningen.
Kragsbjergskolen blev oprindeligt bygget til at rumme ca. 400 elever, men da den var på sit højeste i slutningen af 1960'erne/begyndelsen af 1970'erne, rummede den ca.1100 elever.

 Skolens hjemmeside 

Uddannelse i Odense
Folkeskoler i Odense Kommune
Sæby Kirke (Skive Kommune)

Sæby Kirke er en kirke i Sæby Sogn, i det tidligere Harre Herred Viborg Amt, nu Skive Kommune. Kor og skib er opført i romansk tid af granitkvadre over skråkantsokkel. Begge de retkantede døre er bevaret, norddøren tilmuret, syddøren i brug. Klokkestablen ved østgavlen er fra slutningen af 1400-tallet. Ved en hovedistandsættelse i 1951-52 blev flere af de rundbuede vinduer genåbnet. Våbenhuset i gule mursten blev opført i 1951-52.

Kirken har flade bjælkelofter. Den runde korbue er bevaret med profilerede kragsten. Alterbordets forside har arkadefelter fra 1656. Altertavlen fra begyndelsen af 1600-tallet har malerier af Ingolf Røjbæk fra 1952. Prædikestolen er et snedkerarbejde fra 1593. På skibets vægge er ophængt to træfigurer, en figur til et krucifiks og en figur, som formodentlig stammer fra et sengotisk alter, figurerne har været opbevaret på Nationalmuseet men kom tilbage til kirken i 1996, da kirken blev istandsat.

Den romanske døbefont af granit har kors på kummen og firkantet fod med hjørnekløer.

Eksterne henvisninger 

 Sæby Kirke  på nordenskirker.dk
 Sæby Kirke hos KortTilKirken.dk

Kirker i Skive Kommune
Kirker i Viborg Stift
Kirker i Viborg Amt
Falsled Havn

Falsled Havn er en lystbådehavn på Fyn ved Helnæsbugten. Den rummer pladser i forskellig størrelse og er fra 2009 blevet udvidet med 25 pladser. I yderhavnen er vanddybden mellem 2 – 2,5 meter. På havneområdet er der en kiosk i sommerhalvåret. I umiddelbar nærhed af havnen ligger den kendte Falsled Kro og Falsled Vandrehjem. 

Havne i Danmark
Bygninger, konstruktioner og anlæg i Faaborg-Midtfyn Kommune
Den fantastiske Hr. Ræv (film)

Den fantastiske hr. Ræv (originaltitel: Fantastic Mr. Fox) er en stop-motion computeranimeret film fra 2009 med premiere i USA 13. november 2009 og i Danmark 27. maj 2010. Filmen blev produceret af Regency Enterprises og Indian Paintbrush for 20th Century Fox, og blev instrueret af Wes Anderson. Manuskriptet blev skrevet af Anderson og Noah Baumbach og er baseret på Roald Dahls børnebog af samme navn. Den første trailer til filmen blev vist i forbindelse med premieren af filmen Ice age 3 - Dinosaurerne kommer og Aliens in the Attic (31. juli 2009).

Handling 

George Clooney og Meryl Streep lægger stemmer til her og fru Ræv. Hr. Ræv snyder landmændene med sin snedighed og listighed og stjæler deres høns, så han kan skaffe mad til sin familie.

Medvirkende

Referencer

Eksterne henvisninger 
 Officielle Hjemmeside 
 

Amerikanske film fra 2009
Animationsfilm fra USA
Film baseret på bøger
Stop-motion animerede film
Film fra 20th Century Fox
Engelsksprogede film